भाजपा शासित उत्‍तर प्रदेश में एक सनसनीखेज मामला सामने आया है। आपसी रंजिश में बीजेपी नेता को गोलियों से भून डाला गया। पुलिस ने आरोपी हमलावर को गिरफ्तार कर लिया है। पीटीआई के अनुसार, यह घटना प्रदेश के बहराइच जिले के रुपईडीहा इलाके के बाबागंज गांव की है। पुलिस की मानें तो इस घटना को 31 जुलाई देर रात को अंजाम दिया गया। एसपी सभाराज ने बताया कि इस हत्‍याकांड को बीजेपी नेता के भतीजे ने ही अंजाम दिया। वीरेंद्र मिश्रा बीजेपी के बूथ लेवल के नेता थे। पुलिस अधीक्षक ने बताया कि वीरेंद्र के भतीजे प्रवेश कुमार ने पैसों के लेनदेन के विवाद में अपने ही चाचा की हत्‍या कर दी। पुलिस ने आरोपी को मौके पर से ही गिरफ्तार कर लिया। बता दें कि उत्‍तर प्रदेश में फिलहाल बीजेपी की ही सरकार है और योगी आदित्‍यनाथ मुख्‍यमंत्री हैं। बीजेपी नेता या उनके रिश्‍तेदारों की हत्‍या का यह कोई पहला मामला नहीं है। जनवरी में प्रदेश के बांदा जिले में अज्ञात हमलावरों ने बीजेपी नेता अवधेश तिवारी के भाई राकेश की गोली मार कर हत्‍या कर दी थी। हत्‍याकांड को अंजाम देने वालों ने पहले उनके सिर में गोली मारी और फिर तेज धार हथियार से हमला किया था।